Una història que s’acaba

Acabat el Sínode de l’anomenada Església catòlica amb el fracàs temut, a causa de la mala voluntat dels dirigents participants, procedeix fer un balanç sintètic de lo que ha sigut l’experiència secular de la institució.

Creiem que aquest balanç sintètic ha de comprendre, tan breu com sigui possible, els apartats següents.

1)Començaments i objectius. 2)Fracàs inicial. 3)Succesius fracassos. 4)Actuacions bones i les dolentes. 5)Culpables. 6)Resultats. 7)Sortides.

1)Als segles VIII-VII aC, alguns profetes (Amós, Isaïes, Miquees i Jeremies), de part de Jahvè, van plantejar, de manera molt clara i contundent, un gran objectiu: el Dret i la Justícia. Amb l’objectiu d’assegurar una societat “humana”. Segles després, Jesucrist i els seus immediats seguidors van exposar uns principis complementaris d’ajuda a persones necessitades i d’acceptació de totes les persones, principis anomenats evangèlics.

2)Passada la generació dels apòstols, la següent va alterar l’esperit evangèlic (així com els anteriors principis profètics) reduint l’experiència “cristiana” al fet de batejar-se. L’instrument més eficaç per aconseguir-ho fou el mal llibre “Fets dels apòstols”, que, en el passatge (cap 2, ver 37-38), va desvirtuar del tot la doctrina de Jesús. O sigui, es va passar de “fer el bé” a una cerimònia burocràtica.

3)A aquest fracàs inicial s’hi van afegir les complicacions pròpies de les relacions amb l’estructura política, començant pels emperadors romans (sobretot Teodosi, que va imposar la nova doctrina com a oficial). Als emperadors van seguir senyors feudals, reis i una interminable sèrie d’aprofitats, entre els quals els mateixos buròcrates de l’Església: bisbes, cardenals, papes.

4)Però en els escalafons baixos de la Institució no va pas faltar molta bona gent, que es van dedicar a fer el bé: monjos i “germanes”, que en hospitals, alguns monestirs, anaven recollint pobres, malalts, ferits i gent necessitada.

Una altra aportació molt important dels monjos cristians fou durant molt temps la còpia, paraula a paraula, de llibres dels savis grecs, llibres ja deteriorats, que així es van conservar fins a empalmar amb la cultura del Renaixement.

Però al costat d’actuacions bones no van faltar-ne pas de ben dolentes: grups dedicats per vocació a lluitar per lluitar, fins i tot amb una “vocació militar cristiana”. Els van haver d’enviar a Palestina, llavors ocupada pels musulmans, a “intentar” construir un “estat cristià” (les croades). I... l’actuació més infecta va ser la imposició forçada d’algunes creences religioses, fins a la crema d’”heretges”.

5)Els principals culpables del fracàs històric de l’Església han sigut, sense pal·liatius, quasi tots els dirigents, sobretot de bisben en amunt. Han continuat ensenyant creences antigues, sense adonar-se’n que havien periclitat, i han continuat posant els aspectes teòrics per sobre dels pràctics (la justícia i fer el bé).

6)Els resultats han sigut: pèrdua de la classe obrera, pèrdua de la joventut i pèrdua de moltes dones i de tot tipus de persones. A Europa, sense voler pas definir tot el món, a la vella Església li resta, creiem, una generació de vida, sense relleu.

7)Si es pensa i s’està disposat a fer les coses bé, tenim aquesta sortida: trencar l’estructura endurida (jubilar o bé deixar d’escoltar tots els bisbes) i formar petites comunitats de bones persones amb criteris independents. És molt important que les noves comunitats cristianes tinguin una ferma relació amb les ONGs, i que tinguin bona relació amb els sindicats de treballadors. Un bon consell seria deixar de celebrar totes les festes d’entre setmana, excepte Nadal i Pasqua.

PagèsFerret

Escriptors